การยางแห่งประเทศไทย เดินหน้าโครงการชะลอขายยางเพื่อรักษาเสถียรภาพราคายาง ผลักดันสถาบันเกษตรกรชาวสวนยางสู่ภาคธุรกิจ
นายณกรณ์ ตรรกวิรพัท ผู้ว่าการการยางแห่งประเทศไทย เปิดเผยว่า แม้ในสถานการณ์ปัจจุบันปริมาณผลผลิตยางในตลาดลดลง แต่การผลิตในอุตสาหกรรมยางยังขยายตัวอย่างต่อเนื่อง เช่น อุตสาหกรรมรถยนต์ที่มียอดการผลิตสูงกว่าปีก่อนเกือบเท่าตัวในช่วงไตรมาสเดียวกัน อย่างไรก็ตาม การยางแห่งประเทศไทย (กยท.) ยังคงดำเนินมาตรการต่างๆ มาตลอด รวมถึงโครงการชะลอการขายยางของสถาบันเกษตรกรชาวสวนยาง เพื่อรักษาเสถียรภาพราคายาง ที่ดำเนินการชะลอยางก้อนถ้วยแห้ง (DRC 75%) ตั้งแต่ปี 2563 ในพื้นที่ภาคเหนือจนประสบผลสำเร็จ ทำให้เกษตรกรที่เข้าร่วมโครงการสามารถขายผลผลิตในราคาที่เป็นธรรมและได้ส่วนต่างของรายได้เพิ่มขึ้นสูงสุดที่ 4.50 บาทต่อกิโลกรัม  ในปีนี้ กยท. จึงเดินหน้าดำเนินโครงการฯ ต่อเนื่องกระจายพื้นที่ในภาคอื่นๆ คาดว่าจะสามารถดึงยางเข้าโครงการได้กว่า 50,000 ตันนายณกรณ์ กล่าวถึงโครงการต่อว่า กยท. จะสนับสนุนเงินทุนเพิ่มสภาพคล่องให้กับสถาบันเกษตรกรชาวสวนยาง ในการบริหารจัดการผลผลิตของสมาชิก วงเงินสินเชื่อ 80% ของมูลค่ายาง โดยกำหนดราคากลางรับซื้อจากราคาเฉลี่ยของตลาดกลางยางพารา กยท. ย้อนหลัง 15 วัน และขายยางผ่านสำนักงานตลาดกลางยางพารา หรือตลาดเครือข่ายสำนักงานตลาดกลางยางพาราของ กยท. เท่านั้น สำหรับสถาบันเกษตรการที่เข้าร่วมโครงการฯ จะได้รับการ ยกเว้นดอกเบี้ยใน 3 เดือนแรก โดยยางก้อนถ้วยแห้ง (DRC 75%) ที่รับซื้อจะจัดเก็บไว้ที่สถาบันเกษตรกรฯ ในสภาพดีไม่เสียคุณภาพขณะที่ในปีนี้ สหกรณ์กองทุนสวนยางพารานาดีปราจีนบุรี จำกัด จะเป็นกลุ่มเกษตรกรต้นแบบในการดำเนินโครงการของพื้นที่เขตภาคกลางและภาคตะวันออก คาดว่าจะมีผลผลิตยางก้อนถ้วยแห้ง (DRC 75%) ของสมาชิกสหกรณ์เข้าโครงการประมาณ 200,000 กิโลกรัม นอกจากนี้ กยท. จะนำร่องรับซื้อน้ำยางสด DRC 100% ในพื้นที่เขตภาคใต้ตอนกลางเข้าสู่โครงการชะลอการขายยางฯ ด้วย